Huokaus työtä aljettaessa
Herra, Luoja taivasten,
 Isä armas ihmisen,
 tukemme ja turvamme,
 edessäs nyt nöyrrymme.

 Taivahan sä tähtineen,
 maan ja ilman täytehen
 ihmehiä kaikki loit,
 kaikki lahjat meille soit.

 Sult’ on päivän kirkkaus,
 kukkasenkin kauneus.
 Sulta ihmisjärki myös,
 kaikki, Herra, on Sun työs.

 Suo siis, että voisimme
 hyvin käyttää oppimme.
 Työllemme suo siunaus,
 toivollemme tointumus!

Säkeniä, 1874.

August Ahlqvist